Document ID: 32014R1078

KOMISJONI DELEGEERITUD MÄÄRUS (EL) nr 1078/2014,
7. august 2014,
millega muudetakse Euroopa Parlamendi ja nõukogu määruse (EL) nr 649/2012 (ohtlike kemikaalide ekspordi ja impordi kohta) I lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 4. juuli 2012. aasta määrust (EL) nr 649/2012 ohtlike kemikaalide ekspordi ja impordi kohta, (1) eriti selle artikli 23 lõiget 4,
ning arvestades järgmist:
(1)
Määrusega (EL) nr 649/2012 rakendatakse teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri (edaspidi „PIC-protseduur”) käsitlev Rotterdami konventsioon, millele kirjutati alla 11. septembril 1998 ning mis kiideti ühenduse nimel heaks nõukogu otsusega 2003/106/EÜ (2).
(2)
Kohane on võtta arvesse regulatiivmeetmeid, mis on teatavate kemikaalide suhtes võetud vastavalt Euroopa Parlamendi ja nõukogu määrustele (EÜ) nr 1907/2006, (3) (EÜ) nr 1107/2009 (4) ja (EL) nr 528/2012 (5).
(3)
Bitertanooli heakskiit on määruse (EÜ) nr 1107/2009 kohaselt tagasi võetud, mistõttu nimetatud kemikaali kasutamine pestitsiidina on keelatud, ja seega tuleks nimetatud aine lisada määruse (EL) nr 649/2012 I lisa 1. ja 2. osa kemikaalide loeteludesse.
(4)
Tsüheksatiini ja asotsüklotiini ei ole vastavalt määrusele (EÜ) nr 1107/2009 toimeainetena heaks kiidetud, mistõttu nende ainete kasutamine pestitsiidina on keelatud ja seepärast tuleks need lisada kemikaalide loetellu määruse (EL) nr 649/2012 I lisa 1. ja 2. osas.
(5)
Etüültsinidoon, tsüklaniliinid, etoksüsulfuroon ja oksadiargüül ei ole enam vastavalt määrusele (EÜ) nr 1107/2009 toimeainetena heaks kiidetud, mistõttu nende ainete kasutamine pestitsiidina on keelatud ja seepärast tuleks need lisada kemikaalide loetellu määruse (EL) nr 649/2012 I lisa 1. ja 2. osas.
(6)
Rotenooni ei ole vastavalt määrusele (EÜ) nr 1107/2009 toimeainena heaks kiidetud, mistõttu piiratakse rangelt rotenooni kasutamist pestitsiidina, kuna peaaegu kõik selle kasutusalad on keelatud olenemata sellest, et rotenoon on identifitseeritud ja teatatud hindamiseks vastavalt määrusele (EL) nr 528/2012 tooteliiki 17 kuuluva ainena, ja seepärast võivad liikmesriigid anda selle lubasid seni, kui tehakse nimetatud määruse kohane otsus. Seepärast tuleks rotenoon lisada määruse (EL) nr 649/2012 I lisa 1. ja 2. osas esitatud kemikaalide loetellu.
(7)
Didetsüüldimetüülammooniumkloriidi heakskiit on määruse (EÜ) nr 1107/2009 kohaselt tagasi võetud, mille tõttu nimetatud kemikaali kasutamine taimekaitsetoodete rühma kuuluva pestitsiidina on keelatud, ja seega tuleks nimetatud aine lisada määruse (EL) nr 649/2012 I lisa 1. osa kemikaalide loetelusse.
(8)
Varfariin ja tsüflutriin ei ole enam vastavalt määrusele (EÜ) nr 1107/2009 toimeainetena heaks kiidetud, mistõttu nimetatud kemikaalide kasutamine taimekaitsetoodete rühma kuuluva pestitsiidina on keelatud, ja seega tuleks nimetatud ained lisada määruse (EL) nr 649/2012 I lisa 1. osa kemikaalide loetelusse.
(9)
Rotterdami konventsiooni osalised otsustasid oma kuuendal kohtumisel, mis toimus 28. aprillist kuni 10. maini 2013, kanda metüülasiinfossi, perfluorooktaansulfoonhappe, perfluorooktaansulfonaadid, perfluorooktaansulfoonamiidid ja perfluorooktaansulfonüülid kõnealuse konventsiooni III lisasse, mille tulemusena hakkas osutatud ainete suhtes kehtima nimetatud konventsiooni kohane PIC-protseduuri nõue. Osutatud ained tuleks seega jätta välja määruse (EL) nr 649/2012 I lisa 2. osa kemikaalide loetelust ja lisada kõnealuse lisa 3. osas olevasse kemikaalide loetelusse.
(10)
Rotterdami konventsiooni osaliste konverents otsustas samuti lisada kõnealuse konventsiooni III lisasse kaubandusliku pentabromodifenüüleetri, mis sisaldab tetrabromo- ja pentabromodifenüüleetrit, samuti kaubandusliku oktabromodifenüüleetri, mis sisaldab heksabromo- ja heptabromodifenüüleetrit, mille tulemusena hakkas osutatud ainete suhtes kehtima nimetatud konventsiooni kohane PIC-protseduuri nõue. Kuna tetrabromodifenüüleeter, pentabromodifenüüleeter, heksabromodifenüüleeter ja heptabromodifenüüleeter on juba loetletud määruse (EL) nr 649/2012 V lisas ja seepärast kehtib nende suhtes ekspordikeeld, ei lisata nimetatud kemikaale määruse (EL) nr 649/2012 I lisa 3. osasse.
(11)
Kloraati käsitlevat kannet määruse (EL) nr 649/2012 I lisa 1. ja 2. osas tuleks muuta, et oleks selgem, milliseid aineid hõlmab kõnealune kanne.
(12)
Seepärast tuleks määrust (EL) nr 649/2012 vastavalt muuta.
(13)
Selleks et kõigil huvitatud pooltel ja liikmesriikidel oleks piisavalt aega käesoleva määruse rakendamiseks vajalike meetmete võtmiseks, tuleks käesoleva määruse kohaldamist edasi lükata,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 649/2012 I lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. detsembrist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. august 2014

Labels: 3
20
1
6